Victor Negrescu, fost ministru social-democrat al Afacerilor Europene, atac la PSD: “Criticile adresate Uniunii Europene în România sunt susținute de interese străine anti-românești”

Fostul ministru social-democrat al Afacerilor Europene, Victor Negrescu, a lansat sâmbătă un atac dur la adresa celor care critică Uniunea Europeană în România, despre care a spus că sunt susținuți de interese străine anti-românești.

Criticile fostului ministru îi vizează, în primul rând, pe liderii PSD, partid din care încă face parte, care au lansat o serie de atacuri la adresa Uniunii Europene, îndeosebi după ce Bruxelles-ul a atras în repetate rânduri atenția majorității PSD-ALDE că încalcă statul de drept și pune frână luptei anticorupție prin modificările aduse legilor Justiției și Codurilor penale.

„Criticile adresate Uniunii Europene în România sunt susținute de interese străine anti-românești. Nu trebuie să cădem în această plasă întinsă de cei care își doresc o Românie izolată. De aceea activiștii PES au decis să lanseze un apel pentru o acțiune activă pentru Europa. O Românie puternică în interiorul Uniunii Europene este mai sigură pe sine, mai independentă, este cu adevărat capabilă să își folosească cu adevărat potențialul”, a declarat Victor Negrescu în cadrul conferinței internaționale „Acționează pentru Europa!“, organizată de PES activists România.

Negrescu a explicat că apartenența la UE înseamnă 30 de miliarde de euro intrate în plus în bugetul României, un miliard de euro pe an în subvenții pentru agricultori sau 7.000 de beneficiari anual de burse ERASMUS.

”Este timpul ca pro-europenii din România să combată cu mult curaj creșterea populismului și discursul anti-european. A fi un bun român înseamnă a fi pro-european. Un pro-european va milita mereu pentru ca vocea tuturor să fie auzită la Bruxelles. Cei care se joacă astăzi cu atacurile la Uniunea Europeană nu vor binele României și riscă să ne sacrifice viitorul. Populismul conduce mereu la izolare. Ne aflăm în situația dramatică de astăzi pentru că Europa a fost condusă în ultimii ani de o dreaptă populistă, demagogică, care a frânat UE criticând în același timp lucrurile pentru care este de fapt responsabilă. Alegerile din mai trebuie să aducă în fruntea UE persoane care să militeze pentru o Europă unită, democratică, transparentă și echitabilă“, a mai spus Negrescu.

În noiembrie 2018, cu mai puțin de două luni înainte de preluarea președinției UE de către România, Victor Negrescu a demisionat din funcția de ministru delegat pentru Afaceri Europene. Potrivit surselor G4Media.ro, s-ar fi înregistrat mari întârziere la derularea unor licitații, spre nemulțumirea lui Teodor Meleșcanu, Rovanei Plumb și consilierului Darius Vâlcov. Negrescu a declarat însă ulterior că a predat toate dosarele ”aproape finalizate” și că ”MAE confirmă că suntem în linie dreaptă pentru această președinție” (detalii aici).